ดัน2แบงก์รัฐอุ้มลาว405ล.ปรับปรุงถนน
&nbsp;
11 ส.ค. 2554

โพสต์ทูเดย์ — ครม. ไฟเขียวเงินกู้ 405 ล้านบาท ให้ลาวปรับปรุงถนนอาร์ 3 เชียงรายคุนหมิง 
นายวัชระ กรรณิการ์ รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) เห็นชอบในหลักการให้สำนักงานความร่วมมือพัฒนาเศรษฐกิจกับประเทศเพื่อนบ้าน (สพพ.) ให้ความช่วยเหลือทางการเงินให้แก่สาธารณรัฐประชาธิปไตยประชาชนลาว (สปป.ลาว) ปรับปรุงถนนหมายเลข 3 (อาร์ 3) วงเงิน 405 ล้านบาท
ทั้งนี้ โดยกู้เงินจากธนาคารเพื่อการส่งออกและนำเข้าแห่งประเทศไทย หรือเอ็กซิมแบงก์ และธนาคารออมสิน และไปปล่อยกู้ต่อให้กับ สปป.ลาว แบบเงื่อนไขผ่อนปรน คือคิดดอกเบี้ยที่ 1.5% ระยะเวลาในการชำระคืนเงินต้นนาน 30 ปี (รวมระยะเวลาปลอดหนี้ 10 ปี) คิดเป็นดอกเบี้ยที่จะได้รับจาก สปป. ลาว ในช่วง 10 ปีแรก เป็นเงิน 60.75 ล้านบาท เฉลี่ยปีละ 6.07 ล้านบาท ส่วนดอกเบี้ยที่ สพพ. ต้องจ่ายให้เอ็กซิมแบงก์และออมสินอยู่ที่ 86 ล้านบาททั้งนี้ สพพ. แยกรูปแบบการจัดหาเงินกู้จากโดย การกู้ผ่านทางเอ็กซิมแบงก์ จำนวน 200 ล้านบาท โดย สพพ. ใช้เงินสะสมของ สพพ. ที่ไม่มีภาระผูกพันจำนวน 200 ล้านบาทค้ำประกันเงินกู้ทั้งจำนวน โดยสพพ. จ่ายดอกเบี้ยเงินกู้ให้เอ็กซิมแบงก์ ในอัตรา 0.50 % และกรณีที่ สพพ. ไม่สามารนำเงินฝากค้ำประกันได้ทั้งจำนวน ทางเอ็กซิมแบงก์ จะคิดดอกเบี้ยเฉพาะวงเงินที่ไม่มีการค้ำประกัน โดยใช้อัตราดอกเบี้ยเงินฝากประจำ 6 เดือน ของ 5 ธนาคารพาณิชย์ขนาดใหญ่ บวกส่วนต่างอีก 1.75 % ขณะเดียวให้จัดหาเงินกู้จากธนาคารออมสิน 205 ล้านบาท โดยมีเงื่อนไขใช้อัตราดอกเบี้ยลอยตัว โดยใช้อัตราดอกเบี้ยเงินฝากประจำ 6 เดือน เฉลี่ย 5 ธนาคารพาณิชย์ขนาดใหญ่ บวกส่วนต่างอีก 1.65% ส่วนภาระส่วนต่างของดอกเบี้ยที่เหลืออีกกว่า 25 ล้านบาท ทาง สพพ. จะนำรายได้สะสมมาบริหารจัดการเพื่อไม่ให้เป็นภาระต่องบประมาณ" นายวัชระกล่าว 
สำหรับวัตถุประสงค์การใช้เงินกู้ดังกล่าว แบ่งเป็นวงเงินประมาณ 204 ล้านบาท เพื่อการซ่อมแซมถนนสาย R3 (เชียงรายคุนหมิง) ผ่านสปป.ลาว ช่วงห้วยทรายบ้านสอด และอีก 200 ล้านบาท จ่ายเป็นค่าปรับราคาวัสดุก่อสร้างให้แก่ผู้รับเหมาในโครงการดังกล่าว 
ทั้งนี้ เชื่อว่าจะช่วยปรับปรุงสภาพถนนให้อยู่ในสภาพพร้อมใช้งาน สนับสนุนการขนส่งสินค้าระหว่างไทยกับจีนให้ดีขึ้น นอกจากนี้การให้ความช่วยเหลือดังกล่าว ยังเป็นการรักษาชื่อเสียงของประเทศไทยในฐานะประเทศผู้ให้กู้ในอนุภูมิภาคลุ่มน้ำโขงและยังช่วยกระชับความสัมพันธ์ระหว่างไทยกับลาวให้ดียิ่งขึ้น